Қазақстан Ұлттық Банкі қызметінің басым бағыттары бойынша зерттеулерді жүргізу үшін гранттар ұсынуға ізденушілерге конкурстық іріктеу жүргізуге конкурстық құжаттамаға 1-қосымша


ЗЕРТТЕУ ТАҚЫРЫБЫНА АРНАЛҒАН ТЕХНИКАЛЫҚ ТАПСЫРМА:
Қазақстандағы байлықты бөлу (wealth distribution): динамикасы, факторлары және мемлекеттік саясат шаралары

	Жауапты бөлімше
	Зерттеу және талдама орталығы – департаменті

	1. Зерттеудің мақсаты мен міндеттері, зерттеу мәні, зерттеу міндетінің өзектілігі мен негізділігі

	Зерттелетін мәселені анықтау 
	Орта тап көптеген жағдайда, әсіресе дамушы елдерде, тұтынудың кеңеюі, еңбек өнімділігінің артуы (Murphy et al., 1989; Easterly, 2001), сондай-ақ білім мен дағдылардың таралуы (Desdoigt and Jaramillo, 2014) сияқты әртүрлі арналар арқылы экономикалық өсудің негізгі қозғаушы күштерінің бірі ретінде қарастырылады. Landes (1998) зерттеуінде орта табы көбірек қалыптасқан қоғамдардың ұзақ мерзімді экономикалық өркендеуге қол жеткізу әлеуеті жоғары екені көрсетілген. Birdsall (2010) пікірінше, орта тап санының артуы еңбек өнімділігінің өсуіне және жеке сектордың байлық қалыптастыруына негізделген экономикалық өсудің маңызды белгісі.
2000-жылдардың басынан бастап Қазақстанда тұрақты экономикалық өсумен қатар кедейлік деңгейінің төмендеуі және табыс теңсіздігінің азайуы (income inequality) байқалды. Атап айтқанда, Джини индексі 2005 жылғы 0,398 деңгейінен 2023 жылы 0,29-ға дейін төмендеді. Осы көрсеткіштің динамикасы оң құрылымдық өзгерістермен қатар, кері үрдістерді көрсетуі мүмкін.
Институционалдық реформалар мен мемлекеттік қайта бөлу азаматтарда тең бастапқы мүмкіндіктер қалыптасуы және әл-ауқатының өсуі үшін жағдай жасады (білім алуға тең қол жетімділік, әлеуметтік қорғау, жұмыспен қамтуды қолдау және басқа да шаралар орта тапты нығайтуға бағытталған). Сонымен бірге, жаһандық және ішкі экономикалық үрдістер жинақталған мүлік пен кірістің теңсіз бөлінуін қалыптастырады, бұл орта тап әлеуетінің ашылуын тежеуі мүмкін. World Inequality Database деректеріне сай, Қазақстанда байлықты бөлуді елеулі алшақтық байқалады: ең ауқатты ересек халықтың 10%-ы жиынтық жеке байлықтың шамамен 60%-ына ие болса, ең төмен қамтамасыз етілген 50%-ының үлесіне жалпы байлықтың небәрі 4,6%-ы тиесілі.
Қазақстандағы теңсіздік мәселелеріне арналған зерттеулердің басым бөлігі ел бойынша және өңірлік бөліністе табыс теңсіздігінің факторларын талдауға бағытталған. Сонымен бірге, Қазақстандағы байлықты бөлу мәселелері әлі де жеткілікті деңгейде зерттелмеген. 
Үй шаруашылықтарының табысы төмен топтардан тұрақты орта тап санатына өтуі ағымдағы кірістердің өсуіне ғана емес, сонымен қатар олардың жинақтарды қалыптастыру және оларды мүліктік активтерге трансформациялау қабілетіне де байланысты. Осыған байланысты үй шаруашылықтарының жинақтарды қалыптастыру және активтерді сатып алу бойынша әртүрлі мүмкіндіктері, сондай-ақ олардың жинақтаушы мінез-құлқы Қазақстандағы байлықты бөлудің қалыптасқан құрылымын айқындауы мүмкін. Сол себепті әлеуметтік-экономикалық тұрақтылықты нығайту үшін табыстар мен жинақтардың мүліктік активтерге трансформациялануын анықтайтын факторларды, сондай-ақ орта тап санының өсуін қолдаудағы мемлекеттің рөлін егжей-тегжейлі зерттеу талап етіледі.

	Зерттеудің мақсаты
	1. Қазақстандағы теңдік пен байлықтың бөлінісін бағалау: стратификация, қоғамның полярлануы, табиғи және нақты теңсіздік, ҚР жағдайындағы Саймон Кузнецтің гипотезасы.
2. Қазақстандағы мүліктің бөлінісіндегі айырмашылықтарды қалыптастыратын факторлар мен механизмдерді талдау. Теңсіздіктің деңгейі, құрылымы, динамикасы мен концентрациясы. Кеңейтілген елдік (халықаралық) салыстырмалы талдау.
3. Қазақстандағы байлықтың біркелкі емес бөлінуіне әсер ететін факторлардың ықпал ету дәрежесін бағалауға арналған эконометрикалық модельді әзірлеу.
4. Табыс теңсіздігі мен жинақтарды қалыптастыру және активтерді сатып алу бойынша тең емес мүмкіндіктердің, сондай-ақ үй шаруашылықтарының жинақтаушы мінез-құлқындағы айырмашылықтардың Қазақстандағы байлықтың бөліну динамикасын қаншалықты түсіндіретінін (сипаттайтынын) бағалау.
5. Қазақстандағы байлықтың бөлінісіндегі теңдік пен теңсіздік теңгерімін (балансын) сақтауға бағытталған қолданыстағы саясат құралдарының тиімділігін бағалау, сондай-ақ халықаралық тәжірибе негізінде жаңа шаралардың (салық салу, ипотекалық кредиттеу, қаржылық қызметтердің қолжетімділігі, әлеуметтік қамсыздандыру және әлеуметтік қорғау, білім алудың қолжетімділігі және т.б.) қолданылуын талдау.

	2. Зерттеудің жетекші орындаушылары
Зерттеу жүргізу үшін ізденуші жетекші орындаушыларды тартады, олардың арасынан төмендегі талаптарға сай болатын зерттеу жетекшісін тағайындайды:
1) рецензияланатын мерзімді және (немесе) ғылыми басылымдарда зерттеу бағытына сай тақырыптары бойынша жарияланған жұмыстары бар;
2) зерттеу бағытына сәйкес келетін салада ғылыми дәрежесі және (немесе) жұмыс тәжірибесі бар.

	3. Зерттеу мерзімі
(Зерттеу мерзіміне ҚРҰБ-ның зерттеу нәтижесі бойынша есептерді қарау кезеңі кірмейді)
	Зерттеу мерзімі: 8 айдан аспауы тиіс. 
Есепті ұсынудың аралық мерзімі: шартқа қол қойылған күннен бастап 4 айдан кешіктірілмеуі тиіс.

	4. Зерттеу нәтижесі бойынша есептерге қойылатын талаптар
	Аралық және қорытынды есептер қазақ және орыс тілдерінде Word және PDF электрондық форматында, сондай-ақ деректер қатарын және жүргізілген есептеулерді көрсету үшін .xls (Excel форматы) форматында ұсынылады. 
Қорытынды есеп мыналарды қамтиды:
1) зерттеу мақсаты, зерттеу нәтижесі бойынша қысқаша қорытынды көрсетілген аңдатпа;
2) зерттеуде қолданылатын ғылыми зерттеулерді шолу, жорамалдар мен шектеулерді қоса алғанда әдістер мен тәсілдердің негіздемесі және сипаттамасы, зерттеу әдіснамасын сипаттау; 
3) алғашқы (бастапқы) ақпаратты жинау әдістерін, оның дереккөздерін, деректерді өңдеу тәсілдерін, сондай-ақ олардың дәйектілігі мен жаңғыртылуын қамтамасыз етуді қоса алғанда, қолданылған деректердің сипаттамасы;
4) зерттеу нәтижесінің сандық және сапалық ерекшеліктерінің сипаттамасы.

	5. Жасанды интеллект құралдарын пайдалану шарттары
	Өтінімдерді дайындау, зерттеу жүргізу және нәтижелерді жариялау барысында жасанды интеллект (ЖИ) құралдарын тек академиялық нормаларды, ғылыми адалдық пен ғылыми әдеп қағидаттарын қатаң сақтай отырып пайдалануға болады. Барлық жағдайда, оның ішінде өтінім беру, зерттеу жүргізу және нәтижелерді жариялау кезінде авторлар генеративті ЖИ қолдану туралы ақпаратты көрсетуге міндетті. Егер бұл зерттеудің дәлелдемесіне ықпал еткен болса, онда бұған мәтіндерді әзірлеу, деректер мен сауалнамаларды генерациялау, идеяларды қалыптастыру, деректерді, карталарды, бастапқы кодты, графиктерді талдау, әдебиеттерге шолу жасау және оларды синтездеу сияқты әрекеттер жатады. Генеративті ЖИ көмегімен алынған нәтижелерді қоса алғанда, барлық қорытындылар толық көлемде қайта жаңғыртылатын болуы тиіс. ЖИ қолдану туралы ақпаратты көрсету өтінім беру, зерттеу жүргізу және нәтижелерді жариялау кезінде құжаттарда қолданылған тұжырымдардың дұрыстығы үшін жүктелген жауапкершіліктен босатпайды.
Ал емле, стиль және тыныс белгілерін түзету, әдебиет көзін олардың мазмұнын талдамай немесе синтездемей іздеу, мәтінді форматтау және библиографияны рәсімдеу сияқты техникалық мақсаттарда ЖИ қолданған жағдайда оны ашып көрсету талап етілмейді.

	6. Жауапты адамдардың байланыс деректері
	Рысбаева Әйгерім, email: Aigerim.Rysbayeva@nationalbank.kz
Жакупова Меруерт, email: Meruert.Zhakupova@nationalbank.kz



* Iзденуші зерттеу гранты шеңберінде зерттеу үшін ұсынылған бес бағыттың ішінен кемінде үш негізгі бағытты айқындауға құқылы.
